钦定古今图书集成/明伦汇编/氏族典/第601卷 > 《廖用贤尚友录》 > 夏侯亶
## 钦定古今图书集成/明伦汇编/氏族典/第601卷 > 《廖用贤尚友录》 > 夏侯亶

按《梁书夏侯亶传》：“亶字世龙，车骑将军详长子也。崔
惠景作乱，亶以捍御功，除骁骑将军。及高祖起师，亶
乃赍宣德皇后令，令南康王纂承大统。建康城平，以
亶为尚书吏部郎。天监六年，为平西始兴王长史、南
郡太守。父忧解职，居丧尽礼，庐于墓侧，遗财悉推诸
弟。服阕，袭封丰城县公，明威将军、吴兴太守。在郡有”
惠政。普通六年，遣豫州刺史裴邃伐寿阳城，未克而
邃卒，乃加亶使持节，驰驿代邃。诏以寿阳为南豫州，
以亶为使持节、都督豫州诸军事、云麾将军、豫南豫
二州刺史。亶轻刑薄赋，务农省役，民户充复。大通二
年，进号平北将军。三年，卒于州镇，谥曰襄。州民夏侯
简等五百人表请为亶立碑置祠，诏许之。亶为人美
风仪，宽厚有器量，涉猎文史，辩给能专对。